Φιλίπ Μοντανιέ

Ο Φιλίπ Μοντανιέ, γεννημένος στις 15 Νοεμβρίου 1964 στο Βερνόν, είναι παλαίμαχος Γάλλος ποδοσφαιριστής και νυν προπονητής.

Αγωνιζόμενος στην θέση του τερματοφύλακα, ο Φιλίπ Μοντανιέ πέρασε το μεγαλύτερο τμήμα της καριέρας του στην ΣΜ Καέν, όπου παρέμεινε για διάστημα εννέα σεζόν και είχε, επίσης, την ευκαιρία να αγωνιστεί στις ευρωπαϊκές διοργανώσεις τον Σεπτέμβριο του 1992. Στη συνέχεια υπερασπίστηκε την εστία της Τουλούζ ΦΚ και στη συνέχεια της ΦΚ Γκενιόν, στη δεύτερη κατηγορία.

Παραμένοντας στον χώρο του ποδοσφαίρου από την θέση του προπονητή, παρέμεινε για διάστημα τριών σεζόν ως βοηθός προπονητής του Ρομπέρ Νουζαρέ. Το 2004, ανέλαβε, ως πρώτος προπονητής, την τεχνική ηγεσία της ΟΣ Μπουλόν, την οποία βοήθησε να ανέβει από το CFA στην Λιγκ 1 σε διάστημα πέντε σεζόν. Συμφώνησε το 2009 με την Βαλανσιέν ΦΚ, με την οποία πραγματοποίησε καλή δουλειά. Τον Ιούνιο του 2011, αναχώρησε για την Ισπανία, με προορισμό τους Βάσκους της Ρεάλ Σοσιεδάδ. Έπειτα από ένα δύσκολο ξεκίνημα, κατόρθωσε να πετύχει αξιοπρόσεκτα αποτελέσματα στη διάρκεια της δεύτερής του σεζόν στους Βάσκους. Με το συμβόλαιό του να ολοκληρώνεται, υπέγραψε στην Σταντ Ρενναί τον Μάιο του 2013.

Καριέρα

Παίκτης 
Προερχόμενος από τα τμήματα υποδομής της Εβρέ, κατέφθασε στην ΣΜ Καέν το 1984, σε ηλικία 19 ετών. Αγωνίστηκε για διάστημα τριών σεζόν στην δεύτερη ομάδα του συλλόγου και έγινε αλλαγή του Μισέλ Μπενσουσάν το 1987. Συμμετείχε στην άνοδο της ομάδας το 1988 αγωνιζόμενος σε τρεις αγώνες. Για την πρώτη της σεζόν στην κορυφαία τη τάξη κατηγορία του γαλλικού ποδοσφαίρου, ο Μοντανιέ ξεκίνησε ως αναπληρωματικός. Στη χειμερινή διακοπή του πρωταθλήματος, ο Νουζαρέ αποφάσισε να τον χρησιμοποιήσει ως βασικό στη θέση του παλιού παίκτη της Παρί ΣΖ. Αγωνίστηκε στον πρώτο του αγώνα στην πρώτη κατηγορία στις 4 Φεβρουαρίου 1989 στην έδρα της Σπορτίνγκ Τουλόν Βαρ (1-0) και καθιερώθηκε ως βασική επιλογή στην εστία των Νορμανδών. Τελικά αγωνίστηκε σε συνολικά 14 αγώνες πρωταθλήματος, με τους Νορμανδούς να καταφέρνουν να εξασφαλίσουν την παραμονή τους στην κατηγορία μόλις την τελευταία αγωνιστική, χάρη κυρίως στις επιδόσεις του Φαμπρίς Ντιβέρ στην επίθεση. 

Στη διάρκεια της σεζόν 1989-1990, καθιερώθηκε ως αδιαμφισβήτητη βασική επιλογή στην αρχική ενδεκάδα του συλλόγου και αποτέλεσε έναν από τους πλέον συμπαθείς στην εξέδρα παίκτες. Οι εμφανίσεις του τράβηξαν το ενδιαφέρον μεγαλύτερων ομάδων, ενώ ο ίδιος είχε ρήτρα μεταγραφής ύψους μισού εκατομμυρίου φράγκων. Έχοντας, πλέον, αποκτήσει καλή φήμη στο πρωτάθλημα, αν και αρχικά είχε ακουστεί για λογαριασμό της ΟΜ όμως τελικώς κατέληξε στην ΦΚ Ναντ, με την Καέν να μην έχει την οικονομική δυνατότητα να τον διατηρήσει στο δυναμικό της. Όμως ο βασικός τερματοφύλακας της Ναντ, Νταβίντ Μαρώ, δεν αποχώρησε, με συνέπεια να προτιμηθεί ως βασική επιλογή από τον νεοαφιχθέντα Μοντανιέ. Έχοντας, αισίως, περιοριστεί σε ρόλο αναπληρωματικού, ο χρόνος παιχνιδιού του ελαχιστοποιήθηκε δραματικά. Δεν αγωνίστηκε παρά σε πετά αγώνες και αποφάσισε να επιστρέψει στην ομάδα που τον ανέδειξε ποδοσφαιρικά με το πέρας της σεζόν. Με την επιστροφή του, η Σταντ Μαλέρμπ σταθεροποιήθηκε ως μια ομάδα της μέσης του βαθμολογικού πίνακα χάρη στην χρυσή γενιά των Στεφάν Πάιγ, Μπενουά Κοέ και Φρανκ Ντυμάς. Ο Μοντανιέ ξαναβρήκε την θέση του στην εστία και η Καέν τερμάτισε 5η στο πρωτάθλημα στη διάρκεια της σεζόν 1991-1992, παίρνοντας, έτσι, την πρόκριση για το Κύπελλο ΟΥΕΦΑ της σεζόν 1992-1993. 

Ήταν μέλος της ομάδας που αγωνίστηκε και αποκλείστηκε στο πρώτο γύρο του Κυπέλλου ΟΥΕΦΑ απέναντι στην Ρεάλ Σαραγόσα (2-0 και 2-3). Η ομάδα τερμάτισε 11η εκείνη την σεζόν και η αρχή της σεζόν 1993-1994 σημαδεύτηκε από μια γερή ανανέωση στο ρόστερ του συλλόγου. Οι Γκραβλαίν, Πάιγ και Καλντερόν δεν αντικαταστάθηκαν επαρκώς, ενώ ο Ρισάρ Ντυτρυέλ, ο οποίος είχε παραχωρηθεί ως δανεικός στους Νορμανδούς από την ΠΣΖ, προωθήθηκε ως βασικός κάτω από την εστία της ομάδας. Καθώς ο Φιλίπ Μοντανιέ άρχισε να ανησυχεί γι'αυτή την κατάσταση, αποφάσισε να εγκαταλείψει την ομάδα με το πέρας της σεζόν 1993-1994. 

Ελεύθερος πλέον από τους περιοριστικούς όρους του συμβολαίου του, εντάχθηκε στην Τουλούζ ΦΚ, ομάδα της Β΄ Κατηγορίας. Πέρασε τρεις σεζόν στις όχθες της Γκαρόν : η ΤΦΚ απέτυχε διαδοχικά να πάρει την άνοδο για την D1 (4η και στη συνέχεια 5η) προτού καταφέρει την επάνοδό της με το πέρας της σεζόν 1996-97, στη διάρκεια της οποίας έχασε τη θέση βασικού του από τον Τεντί Ρισέρ. 

Έχοντας, εκ νέου, την ελευθέρας του, δεν διατηρήθηκε από την ομάδα στο έμψυχο δυναμικό της, κατά την επιστροφή της στην Α΄ Κατηγορία. Τότε, εντάχθηκε στο δυναμικό της ΦΚ Γκενιόν με την οποία και πέρασε δύο σεζόν στην Βουργουνδία. Είχε εκεί δύο γεμάτες σεζόν, σε μια ομάδα που κατάφερνε χωρίς ιδιαίτερη δυσκολία να πετυχαίνει την παραμονή στην κατηγορία (11η και στη συνέχεια 8η). Με την ολοκλήρωση του συμβολαίου του, πραγματοποίησε μια ύστατη θητεία στην ΑΣ Σαιντ-Ετιέν, ως αλλαγή του Ζερεμί Ζανό. Πρόλαβε, ωστόσο, να αγωνιστεί σε τέσσερις αναμετρήσεις στο Φορέζ προτού αποσυρθεί από την ενεργό δράση το 2000.

Στη διάρκεια των ετών που πέρασε ως παίκτης στην Σταντ Μαλέρμπ ντε Καέν, ο Φιλίπ Μοντανιέ έκανε, παράλληλα, τις σπουδές του στο Πανεπιστήμιο της Καέν, απ'όπου έλαβε ένα δίπλωμα στην UFR STAPS της Καέν το 1989 και ένα πτυχίο διαχείρισης με καλό βαθμό, το 1991. Στη διάρκεια της επαγγελματικής του καριέρας ως ποδοσφαιριστής, πέρασε, επίσης, τα απαραίτητα διπλώματα προπονητικής, κάτι που του επέτρεψε να επανέλθει δριμύτερος από το νέο πόστο δουλειάς του, με την αποχώρησή του, κιόλας, από την ενεργό δράση.

Προπονητής 
Έχοντας θέσει ένα τέλος στην καριέρα του ως ποδοσφαιριστής το 2000, ανέλαβε, στη συνέχεια, το πόστο του γενικού διευθυντή στην ΣΜ Καέν, την ομάδα από την οποία είχε ξεκινήσει την ποδοσφαιρική του καριέρα, η οποία είχε μόλις ιδιωτικοποιηθεί. Αντικατέστησε, κατά κάποιον τρόπο, τον Ντανιέλ Ζαντυπέ, παλιό του προπονητή, ο οποίος είχε επιστρέψει στην ομάδα από την θέση του αθλητικού διευθυντή το 1997. Η εμπειρία αυτή ήταν σύντομης διάρκειας, καθώς αποχώρησε λίγες εβδομάδες, μόνο, μετά την ανάληψη των καθηκόντων του, κι ενώ η Καέν είχε πραγματοποιήσει ένα αποτυχημένο ξεκίνημα στη σεζόν, με τον προπονητή Πασκάλ Τεώ να απολύεται.

Τον Απρίλιο του 2001, ξεκίνησε την προπονητική του καριέρα, με την εκκίνηση να γίνεται από την θέση του βοηθού προπονητή του Ρομπέρ Νουζαρέ, παλιού του προπονητή στην Καέν, στην τεχνική ηγεσία της Τουλούζ ΦΚ. Την επόμενη σεζόν τον ακολούθησε στην ΣΚ Μπαστιά, κι έπειτα μεταξύ 2002 και 2004 με την Εθνική Ακτής Ελεφαντοστού.

Μετά τον Ιούλιο του 2004, ανέλαβε τα προπονητικά καθήκοντα στην πρώτη ομάδα της Μπουλόν-συρ-Μερ. Οι επιτυχίες δεν άργησαν να έρθουν, καθώς από την πρώτη, κιόλας, σεζόν η ομάδα αναδείχτηκε πρωταθλήτρια στο CFA ενώ δύο σεζόν αργότερα, πέτυχε την άνοδο στην Λιγκ 2. Έπειτα από μια σεζόν προσαρμογής, η ομάδα είχε πρωταγωνιστικό ρόλο στην Λιγκ 2 για την σεζόν 2008-2009, φτάνοντας μέχρι την επίτευξη της ανόδου στην Λιγκ 1, κατά τη διάρκεια της τελευταίας αγωνιστικής του πρωταθλήματος ! Ο Γκρεγκορί Τιλ, αρχηγός και υπεύθυνος για τα 18 από τα τέρματα της ομάδας στη διάρκεια της σεζόν, ήταν το σύμβολο της επιτυχίας για μια ομάδα που διακρίθηκε για τον τρόπο παιχνιδιού της. Ο Φιλίπ Μοντανιέ βραβεύτηκε ως ο καλύτερος προπονητής της Λιγκ 2 για την σεζόν 2008-09. 

Στις 3 Ιουνίου 2009, προς γενική έκπληξη των φίλων της Μπουλόν, ο Φιλίπ Μοντανιέ επέλεξε να υπογράψει συμβόλαιο τριετούς διάρκειας με την Βαλανσιέν ΦΚ, όπου αντικατέστησε τον Αντουάν Κομπουαρέ. Για την πρώτη του σεζόν στην VAFC, οδήγησε την ομάδα ως την 10η θέση του πρωταθλήματος, την καλύτερη επίδοση του συλλόγου της Βαλανσιέν από την σεζόν 1979-1980.

Στις 4 Ιουνίου 2011, ο Φιλίπ Μοντανιέ συμφώνησε, έπειτα από αρκετές ημέρες διαπραγματεύσεων, να αναλάβει την τεχνική ηγεσία, για χρονική διάρκειας 2 ετών, της ισπανικής Ρεάλ Σοσιεδάδ. Στις 10 Σεπτεμβρίου 2011, κατάφερε να αποσπάσει βαθμό απέναντι στην Μπαρτσελόνα (τελικό σκορ 2-2). Ενάμισι χρόνο αργότερα, στις 19 Ιανουαρίου 2013, κατόρθωσε να επικρατήσει της Μπαρτσελόνα με σκορ 3-2.

Στη διάρκεια της σεζόν 2012-2013, η Ρεάλ Σοσιεδάδ πάλευε για την έξοδο στο Τσάμπιονς Λιγκ. Όμως, ο Φιλίπ Μοντανιέ επέλεξε, ενώ το συμβόλαιό του έληγε εκείνη την σεζόν, να μην επεκτείνει την συνεργασία του με τους Βάσκους και την επόμενη σεζόν.

Στις 21 Μαΐου 2013, η Σταντ Ρενναί ανακοίνωσε ότι κατέληξε σε συμφωνία μαζί του για συμβόλαιο διάρκειας τριών ετών.

Στατιστικά

Παίκτης 

Στη διάρκεια της καριέρας του, ο Μοντανιέ αγωνίστηκε σε περισσότερους από 300 αγώνες του Γαλλικού Πρωταθλήματος.

Προπονητής 

Τελευταία ενημέρωση στις 18 Μαΐου 2013

Διακρίσεις

Ως παίκτης 
 Πρωτάθλημα Γαλλίας Β΄ Κατηγορίας :
 Δευτεραθλητής το 1988 με την ΣΜ Καέν και το 1997 με την Τουλούζ ΦΚ

Ως προπονητής 
 Νασιονάλ :
 Δευτεραθλητής το 2007 με την ΟΣ Μπουλόν

 CFA :
 Πρωταθλητής το 2005 με την ΟΣ Μπουλόν

Ατομικές Διακρίσεις
 Εκλεγμένος καλύτερος προπονητής της Λιγκ 2 στη διάρκεια της σεζόν 2008-2009 με την ΟΣ Μπουλόν

Παραπομπές 

Γάλλοι ποδοσφαιριστές
Ποδοσφαιριστές ΣΜ Καέν
Ποδοσφαιριστές ΦΚ Ναντ
Ποδοσφαιριστές Τουλούζ ΦΚ
Ποδοσφαιριστές ΦΚ Γκενιόν
Ποδοσφαιριστές ΑΣ Σαιντ-Ετιέν
Γάλλοι προπονητές ποδοσφαίρου
Προπονητές ποδοσφαίρου ΟΣ Μπουλόν
Προπονητές ποδοσφαίρου Βαλανσιέν ΦΚ
Προπονητές ποδοσφαίρου Ρεάλ Σοσιεδάδ
Νορμανδοί
Τερματοφύλακες ποδοσφαιριστές
Προπονητές ποδοσφαίρου Σταντ Ρενναί
Προπονητές Πριμέρα Ντιβιζιόν